Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 934/13/4406	Topoľčany, 16.5.2014
EEČ : 2-35-27-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov spáchaný spolupáchateľstvom podľa § 20 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Topoľčany
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 21.11.2013 v presne nezistenom čase od 10.00 hod. do 10.30 hod. po vzájomnej dohode so spoluobvineným XXXXX prišli k objektu bývalého Coctail Music Baru na ul. Bernolákovej v Topoľčanoch a zatiaľ čo obvinený Novosád pred budovou dával pozor, obvinený XXXXX najskôr zvesil železnú platňu slúžiacu ako okenica na prístavbe objektu, cez otvorené okno vnikol dnu odkiaľ odcudzil vodovodnú batériu a železný krompáč, následne aj zvesenú železnú platňu, čím poškodenému XXXXX, nar. 09.07.1953 v Bratislave, trvale bytom Práznovce, Bagarova 184/30, spôsobil škodu vo výške 60,- EUR.

lebo je trestné stíhanie neprípustné podľa § 9 odsek 1 písmeno d

Odôvodnenie:
	Poverený príslušník Obvodného oddelenia PZ XXXXX  uznesením č. ORP-877/TO-TO-2013 zo dňa 21.11.2013 podľa § 199 ods. l Tr. por. začal trestné stíhanie a následne uznesením pod tou istou spisovou značkou zo dňa 22.11.2013 podľa § 206 ods. l Tr. por. vzniesol obvinenie XXXXX a Roderikovi Novosádovi pre spolupáchateľstvom spáchaný prečin krádeže podľa § 20 k § 212 ods. 2 písm. a/  Tr. zák., na skutkovom základe uvedenom vo výroku tohto uznesenia.

     	Vec realizujúci poverený príslušník PZ dňa 16.05.2014 predložil tunajšej prokuratúre súvisiaci spis s návrhom na zastavenie trestného stíhania proti obvinenému Roderikovi Novosádovi.

     Preskúmaním spisu som dospel k záveru, že podnet je dôvodný.

     	V priebehu skráteného vyšetrovania boli zrealizované výsluchy obvinených XXXXX a Roderika Novosáda ako zadržaných a jednak aj po vznesení obvinenia, poškodeného XXXXX a svedka XXXXX, na základe vydaného príkazu súdu zo dňa 25.02.2014 bol znalcami - psychiatrami vyšetrený duševný stav obvineného Císara, súčasťou spisu sú  listinné dôkazy súvisiace s prejednávaným skutkom, ako aj listinné dôkazy týkajúce sa osôb oboch obvinených,  vyhodnotením ktorých jednotlivo, ako aj v ich vzájomnom súhrne som dospel k záveru, že skutok opísaný vo vyššie označených uzneseniach sa stal, vykazuje znaky prejednávaného prečinu a z jeho spáchania sú dôvodne podozriví práve obv. XXXXX a XXXXX Novosád.

	Skrátené vyšetrovanie v tejto veci bolo medzičasom skončené, nakoľko dňa 14.05.2014 vec realizujúci policajt s obvineným Císarom vykonal úkon podľa § 208 ods. 1 Tr.poriadku a teda umožnil mu preštudovať spis a podať návrh na doplnenie dokazovania.

     	Z listinného dôkazu - úmrtného listu vydaného dňa 13.05.2014 Matričným úradom Mesta XXXXX založeného na č.l. 62 spisu  je však zrejmé, že obvinený XXXXX Novosád, nar. dňa XXXXX v Leviciach, dňa 25.03.2014 v Topoľčanoch zomrel.

      	Podľa ustanovenia § 215 ods. l písm. d/ Tr. por. prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

     	Podľa § 9 ods. l písm. d/ Tr. por., trestné stíhanie nemožno začať, a ak už bolo začaté, nemožno v ňom pokračovať a musí byť zastavené
d/ proti tomu, kto zomrel, alebo bol vyhlásený za mŕtveho. 

     	Z dokazovania, vykonaného spôsobom, ktorý je vyššie popísaný, je nepochybné, že obvinený XXXXX Novosád zomrel a preto je neprípustné, aby proti nemu bolo vedené trestné stíhanie. 

     	S poukazom na uvedené skutočnosti, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hollý
prokurátor